“หุ้นเอเชีย” เปิดบวก จับตา “แบงก์ชาติจีน” ประกาศดอกเบี้ย “LPR” วันนี้
“ตลาดหุ้นเอเชีย” เปิดบวก จีนมีกำหนดประกาศการตัดสินใจเรื่องอัตราดอกเบี้ยเงินกู้ลูกค้าชั้นดีประเภท 1 ปีและ 5 ปีในวันนี้ ขณะที่นักวิเคราะห์คาดว่าแบงก์ชาติจีนจะคงอัตราดอกเบี้ย LPR ประเภท 1 ปีไว้ที่ระดับ 3.65% และคงอัตราดอกเบี้ย LPR ประเภท 5 ปีที่ 4.30%
“ตลาดหุ้นเอเชีย” เปิดบวก จีนมีกำหนดประกาศการตัดสินใจเรื่องอัตราดอกเบี้ยเงินกู้ลูกค้าชั้นดีประเภท 1 ปีและ 5 ปีในวันนี้ ขณะที่นักวิเคราะห์คาดว่าแบงก์ชาติจีนจะคงอัตราดอกเบี้ย LPR ประเภท 1 ปีไว้ที่ระดับ 3.65% และคงอัตราดอกเบี้ย LPR ประเภท 5 ปีที่ 4.30%
20 ม.ค. 2566

ผู้สื่อข่าวรายงานว่า ตลาดหุ้นเอเชียเปิดบวกในวันนี้ (20 ม.ค.66) ขณะที่นักลงทุนประเมินข้อมูลเงินเฟ้อของญี่ปุ่น โดยดัชนีราคาผู้บริโภคพื้นฐาน (Core CPI) ทั่วประเทศญี่ปุ่นในเดือนธ.ค.ปรับขึ้น 4% เมื่อเทียบเป็นรายปี ซึ่งเป็นระดับสูงสุดนับตั้งแต่ปี 2524
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่ 26,346.69 จุด ลดลง 58.54 จุด หรือ -0.22%, ดัชนี HSI ตลาดหุ้นฮ่องกงเปิดวันนี้ที่ 21,812.46 จุด เพิ่มขึ้น 161.48 จุด หรือ +0.75% และดัชนี SSE Composite ตลาดหุ้นจีนเปิดวันนี้ที่ 3,247.20 จุด เพิ่มขึ้น 6.92 จุด หรือ +0.21%
ขณะที่จีนมีกำหนดประกาศการตัดสินใจเรื่องอัตราดอกเบี้ยเงินกู้ลูกค้าชั้นดี (LPR) ประเภท 1 ปีและ 5 ปีในวันนี้ ส่วนข้อมูลเงินเฟ้อมาเลเซียและฮ่องกงก็จะได้รับการจับตาอย่างใกล้ชิดเช่นเดียวกัน
ด้านนักวิเคราะห์ในโพลสำรวจของสำนักข่าวรอยเตอร์คาดการณ์ว่า ธนาคารกลางจีนจะคงอัตราดอกเบี้ยเงินกู้ลูกค้าชั้นดี (LPR) ติดต่อกันเป็นเดือนที่ 5 ในวันนี้ อย่างไรก็ดี นักวิเคราะห์คาดว่าการปรับลดอัตราดอกเบี้ย LPR อาจจะเกิดขึ้นในเดือนหน้า หลังจากธนาคารกลางจีนให้คำมั่นว่าจะกระตุ้นเศรษฐกิจให้ฟื้นตัวจากผลกระทบของโรคโควิด-19 ที่แพร่ระบาดอย่างหนัก
ทั้งนี้ นักวิเคราะห์คาดการณ์ว่าธนาคารกลางจีนจะคงอัตราดอกเบี้ย LPR ประเภท 1 ปีไว้ที่ระดับ 3.65% และคงอัตราดอกเบี้ย LPR ประเภท 5 ปีที่ 4.30% ในวันนี้ ซึ่งเป็นวันทำการวันสุดท้ายก่อนที่ตลาดการเงินของจีนจะปิดทำการเป็นเวลาหลายวันเนื่องในเทศกาลตรุษจีน